Trelis/gawiki huggingface dataset:
Máire Dinny Wren. Is file Éireannach í Máire Dinny Wren. 
Saol.
Le cois abhainn an Chláidí, faoi scáth na hEaragla i gContae Dhún na nGall atá cónaí ar Mháire Dinny Wren, áit a mbíonn sí ag scríobh filíochta agus gearrscéalta. Phill sí chun an bhaile go Gaoth Dobhair in 1999 i ndiaidh di tréimhse de 21 bliain a chaitheamh i Londain.
In 2011, d’fhoilsigh Coiscéim a céad bhailiúchán filíochta, Ó Bhile go Bile, agus tá go leor duaiseanna liteartha bronnta uirthi as a chuid saothar ó shin; ina measc, Comórtas Filíochta Uí Néill in 2011 agus Focail Aniar Aduaidh in 2017. Bhí a dara cnuasach filíochta, Tine Ghealáin, a d’fhoilsigh Éabhlóid in 2019, ainmnithe do Ghradam Uí Shuilleabháin ag Oireachtas na Gaeilge.
D’fhoilsigh Éabhlóid a céad chnuasach gearrscéalta, Go mbeinnse choíche saor, in 2016 agus tá saothair léi foilsithe in irisí ar nós Comhar, Duillí Éireann, Feasta, an tUltach, Poblachd nam Bàrd, agus Poetry Ireland Review. Tá ceithre scéal dá cuid sa chnuasach gearrscéalta Go dtí an lá bán a d’fhoilsigh Éabhlóid in 2012. Bronnadh duais Fhoras na Gaeilge ar Mháire in 2010 ag Féile Scríbhneoirí Lios Tuathail don ghearrscéal ‘Ag Téarnamh chun Baile’.
Bhí scannán filíochta bunaigh ar dhán dá cuid ar an ghearrliosta ag Féile filíochta Winter Warmer Ó Bhéal 2020.
In 2013 rinne Drama on One léiriúchán den scéal Thar an Tairseach agus craoladh é ar RTÉ Raidió 1 ar Lá Fhéile Pádraig na bliana sin. Bhí an léiriúchán sin ar an ghearrliosta don Dráma Raidió is Fearr ag an Prix Europa i mBeirlín in 2013.
Sochraid Bhanríon Eilís II. Reáchtáladh Sochraid Bhanríon Eilís II ar 19 Meán Fómhair 2022. Cailleadh Eilís II ar 8 Meán Fómhair 2022, in aois 96 bliain di. Ba i gCaisleán Balmoral in Albain a bhí Banríon Shasana ag cur fúithi le tamall de bharr nach raibh a sláinte thar mholadh beirte.
Ba í Banríon Eilís II an monarc is faide i réim riamh i Sasana.
Sochraid.
Bhailigh na céadta míle i lár Londan ar 19 Meán Fómhair 2022 do shochraid Bhanríon Eilís II.   I ráiteas roimh an tsochraid, dúirt Séarlas III go ndeachaigh na daoine ar fad a léirigh a n-ómós don bhanríon “i bhfeidhm go mór air féin agus ar a bhean chéile”.
Carráiste gunna, á tharraingt ag 142 mairnéalach ón gCabhlach Ríoga, a thug cónra na Banríona ó Halla Westminster go dtí Mainistir Westminster ar maidin. Lean an Rí Séarlas III an chónra agus baill den teaghlach ríoga ina theannta, an Prionsa William agus an Prionsa Harry ina measc.
Slua 2,000 duine a bhí ag an searmanas, lucht ríoga, ceannairí polaitiúla agus reiligiúnacha an domhain san áireamh. Bhí an searmanas bunaithe ar Leabhar na hUrnaí Coitinne 1662, leabhar urnaí oifigiúil Eaglais Shasana. Bhí Uachtarán na hÉireann Micheál D. Ó hUigínn agus an Taoiseach Micheál Martin i láthair. Bhí an tArdeaspag Mark O'Toole, ar de bhunú Chonamara é, freisin i láthair. 
Ag deireadh an tsearmanais, seinneadh an Last Post ar an mbuabhall agus tugadh dhá nóiméad ciúnais don bhanríon sular seinneadh an Reveille. Ansin canadh Amhrán Náisiúnta Shasana ‘God Save the King’. Píobaire na Banríona, Paul Burns, a chuir críoch leis an gcuid sin den searmanas nuair a sheinn sé ‘Sleep, Dearie, Sleep’. Ina dhiaidh sin cluineadh clingireacht phlúchta chloig Mhainistir Westminster de réir traidisiún sochraide rí nó banríona.
Bhí 3,000 lucht Airm páirteach san mórshúil a chuaigh thar chuid de na láithreacha is mó cáil i Londain. An 20 míle bóthair ó Áirse Wellington go Caisleán Windsor facthas na mílte ag léiriú a meas ar Eilís an uair dheireanach.
Ansin reáchtáladh seirbhís adhlactha i Séipéal Naomh Seoirse i gCaisleán Windsor agus cuireadh tugtha ansin do 800 duine. Canadh an cór Kontakion Rúiseach na Marbh. Léigh Déan Windsor, an Dr David Conner, as Apacailipsis [Taispeáint] Eoin 12, véarsaí 1-7, an ceann céanna a léadh ag sochraidí an Rí Seoirse V agus an Bhanríon Máire, seantuismitheoirí na Banríona Eilís agus ag sochraid a hathar Seoirse VI i 1952.
Adhlacadh an bhanríon le taobh a fir chéile i Séipéal Cuimhneacháin an Rí Seoirse VI.
Oráidí.
Dúirt Ard-Easpag Canterbury Justin Welby ina sheanmóir go raibh an Bhanríon “lán de cheol” agus go raibh a muintir agus daoine ar fud na tíre, an Chomhlathais agus an domhain go léir faoi scamall bróin ó bhásaigh sí. Thagair sé don mhóid a thug an Bhanríon i bpíosa cainte a craoladh nuair a bhí sí bliain is fiche. Mhóidigh sí an uair sin go dtabharfadh sí a saol go léir i mbun seirbhíse don náisiún agus don Chomhlathas. “Is annamh a choimeád aon duine riamh chomh maith sin aon ghealltanas,” arsa an tArd-Easpag.
Lá Eorpach na dTeangacha.  
Ceiliúrtar Lá Eorpach na dTeangacha gach bliain ar 26 Meán Fómhair, chun éagsúlacht teanga agus tuiscint idirchultúrtha a cur chun cinn. Is cuid thábhachtach d’oidhreacht shaibhir chultúrtha na hEorpa í an éagsúlacht seo. 
An togra.
Is togra de chuid an AE agus Chomhairle na hEorpa é Lá Eorpach na dTeangacha. In 2001, chinn an tAontas agus Comhairle na hEorpa an Lá a cheiliúradh gach bliain ar an 26 Meán Fómhair, le gach cineál imeachta ar siúl chun foghlaim teangacha a chur chun cinn ar fud AE. Tá an tionscnamh sin ceaptha chun feasacht a mhúscailt i measc an phobail i gcoitinne i dtaobh na dteangacha iomadúla a labhraítear san Eoraip agus chun iad a spreagadh chun teangacha a fhoghlaim.
Cuireadh an fhéile ar an bhfód don chéad uair sa bhliain 2002.
Imeachtaí.
Bíonn imeachtaí difriúla ar siúl i dtíortha ar fud na hEorpa le ceiliúradh a dhéanamh ar na teangacha sin, idir oícheanta scannán, preabchaiféanna teanga, léachtaí, ceardlanna do pháistí agus eile. Ar bhonn pearsanta, is féidir dinnéar nó cóisir theangacha a reáchtáil le cairde sa bhaile, tús a chur le foghlaim nó athfhoghlaim teanga, nó fiú leabhar i dteanga eile a léamh.
Séamus Mac Conmara. Rugadh Séamus Mac Conmara san Iúr, Contae an Dúin, ar 25 Iúil 1909 agus ba é an tríú duine é den chúigear clann ón dara pósadh. Fuair sé idir bhunoideachas agus mheánoideachas ó na Bráithre Críostaí san Iúr. Is cosúil go raibh suim ag Séamus sa sagartacht fiú nuair a bhí sé in aois mheánscoile ach d’áitigh a athair air dul le leigheas i dtosach agus d’fhreastail sé ar Ollscoil na Ríona i 1926. Scríobh sé éagsúlacht gearrscéalta a foilsíodh in "An tUltach" agus i ‘Timthire an Chroidhe Naomhtha’ idir 1929 agus 1936. D’fhoilsigh "An tUltach" sraith altanna leis chomh maith ar scríbhinní leighis idir 1934 agus 1936. Cháiligh Mac Conmara mar dhochtúir i 1931 ach níor chleacht sé an cheird riamh. Bhí air bliain a chaitheamh i gColáiste Cholmáin san Iúr ag foghlaim na Gréigise sula ndeachaigh sé go Maigh Nuad mar ábhar sagairt i 1932. Chodlaíodh sé in aon seomra le fear eile, a tógadh san Iúr leis, ach bhí orthu an coláiste a fhágáil fá cheann bliana nuair a tholg siad araon an eitinn. Tháinig a chomrádaí slán uaithi ach d’éag Séamus ar 23 Deireadh Fómhair 1936 agus tá curtha in Iúr Chinn Trá. Thóg Comhairle Ceantair an Iúir, Mhúrn agus an Dúin plaic chuimhneacháin do Shéamus ar Shráid Thuaidh ag tús na nóchaidí.
Tagairtí.
'An Coimhthíoch - scéal scéil, níos aistí ná ficsean' alt eile le S. Mac Cionnaith sa chiclipéid seo. 
'Saol agus saothar Shéamais Mhic Conmara' eag. Seán Mac Cionnaith Foilsithe ag Coiscéim, 1988.
Trasfhoirmeoir (ailtireacht domhainfhoghlama). Is éard is trasfhoirmeoir ann ná ailtireacht domhainfhoghlama, bunaithe ar an gcoincheap tábhachtach sa mheaisínfhoghlaim ar a dtugtar “aird” (Béarla: "attention") a bhí molta sa bhliain 2017 i bpáipéar eolaíochta dar teideal "Attention Is All You Need". Níl aon aonad athfhillteach ann, agus mar sin teastaíonn níos lú ama traenála uaidh ná mar a bhí i gcás ailtireachtaí néaracha athfhillteacha a bhí chun tosaigh sna 2010idí, ar nós cuimhne fhada ghearrthéarmach. Sa lá atá inniu ann, úsáidtear an trasfhoirmeoir go forleathan chun ollsamhlacha teanga a thraenáil, ag baint úsáide as corpais mhóra téacs, mar shampla corpas na Vicipéide nó an "Common Crawl". Roinntear an téacs ionchuir ina n-ghramanna atá ionchódaithe mar théacschomharthaí agus tiontaítear gach téacschomhartha ina veicteoir trí thábla leabaithe focal a cheadú. Sa pháipéar a thug an trasfhoirmeoir in 2017, baineadh úsáid as an meicníocht airde "softmax" a mhol Bahdanau et. al. in 2014 i gcomhthéacs an ríomhaistriúcháin, agus an "Fast Weight Controller", ailtireacht cosúil leis an trasfhoirmeoir, a moladh in 1992.
Cosúil le líonraí néaracha athfhillteacha (LNA nó "RNN" i mBéarla), deartar trasfhoirmeoirí chun sonraí seicheamhacha a phróiseáil, amhail teanga nádúrtha, le feidhmchláir ar thascanna ar nós ríomhaistriúcháin agus achoimriú téacs. Murab ionann agus LNAcha, áfach, próiseálann trasfhoirmeoirí an t-ionchur iomlán ar fad ag an am céanna. Soláthraíonn an mheicníocht airde comhthéacs d’aon suíomh sa seicheamh ionchurtha. Mar shampla, i gcás teanga nádúrtha, ní gá don trasfhoirmeoir aon fhocal amháin a phróiseáil sa mhullach ar fhocal eile. Ceadaíonn sé seo comhthreomhaireacht níos mó ná LNAcha agus dá bhrí sin laghdaítear amanna traenála.
Gorsedd y Beirdd. Is cumann filí, scríbhneoirí, ceoltóirí agus daoine mór le rá eile i saol cultúrtha na Breataine Bige é Gorsedd Cymru nó Yr Orsedd. Bhunaigh Iolo Morganwg é mar Gorsedd Beirdd Ynys Prydain i Londain sa bhliain 1792 agus baintear leas as an teideal iomlán seo mar ainm searmanais. I mí Lúnasa 2019 socraíodh an t-ainm Gorsedd Cymru a ghlacadh seachas Gorsedd y Bairdd.
Tá trí ghrúpa de bhaill a bhaineann leis an Gorsedd agus tá a dhath féin ar gach grúpa. Bíonn an t- Ard-dhraoi as measc na ndaoine a chaitheann bán i gcónaí. Is féidir leat a bheith i do bhall ach pas a fháil i scrúdú, a bheith roghnaithe le bheith i do bhall nó tríd an gcathaoir, an choróin nó an Bonn Prós ag an Eisteddfod Náisiúnta a bhuachan. Chomh maith le bheith ar stáitse an Eisteddfod Náisiúnta tagann an Orsedd le chéile i gCiorcal an Orsedd. Uair amháin, reáchtáladh cruinniú den Ghorsedd, thar sáile sa Bhriotáin.
Giorgia Meloni. Is polaiteoir agus iriseoir Iodálach í Giorgia Meloni. Rugadh ar 15 Eanáir 1977 sa Róimh í. Tá sí mar cheannaire ar pháirtí ar a dtugtar "Fratelli d'Italia" . Tá sí i bhfách leis an eite dheas.
Saol pearsanta.
Tá sí i gcaidreamh le Andrea Giambruno. Tá iníon amháin acu. Is Críostaí í.
Taidhgín Tréan An Leanbh Láidir. Greannán Gaeilge a bhí in Taidhgín Tréan An Leanbh Láidir. In Our Boys na mBráithre Críostaí a d’fhoilsítí é, i rannóg Ghaeilge dar teideal "Tír na nÓg". Iris mhíosúil do bhuachaillí (aois 7-13 bliana a bhí ann). 
Bhíodh ocht leathanach i nGaeilge i ngach eagrán. 
Scéal do leanaí ab ea é. Bhí an leanbh beag tufáilte seo chomh láidir le Desperate Dan. Tá an teideal in úsáid sa Ghaeilge, uaireanta luaitear é le daoine darbh ainm Tadhg.
“Níorbh aon fhear lag mé ach ní lú san gur mé Taidhgín tréan an leanbh láidir.”
Is as eagrán na Nollag 1966 an ceann seo. Bhí an greannán Labhrás Leipreachán ann freisin.
An Roinn Forbartha Tuaithe agus Pobail. Is roinn de chuid Rialtas na hÉireann í An Roinn Forbartha Tuaithe agus Pobail (). Tá sí faoi stiúir an Aire Forbartha Tuaithe agus Pobail a fhaigheann cúnamh ó Aire Stáit amháin.
Deachúil códaithe go dénártha (BCD). Is éard atá i gceist le Deachúil Códaithe go Dénártha (nó BCD) ná léiriú uimhriúil ina sanntar uimhir mar sheicheamh de dhigití deachúlacha agus ansin go n-ionchódaítear gach digit dheachúlach mar uimhir dhénártha ceithre ghiotán (leathbheart).
Léirítear gach uimhir dheachúil (0-9) le sraith 4 ghiotán (digit dhénártha) dénártha. Mar shampla, d'ionchódófaí 92 deachúlach mar sheicheamh ocht ngiotán 1001 0010. I gcásanna áirithe, bíonn an comhartha (deimhneach nó diúltach) san áireamh sa leathbheart is faide ar dheis.
Is furasta uimhreacha deachúlacha ná uimhreacha dénártha a thiontú go BCD agus ó BCD agus, cé gur minic a thiontaítear BCD go dénartha ar mhaithe le próiseáil uimhríochta, is féidir crua-earraí a thógáil a oibríonn go díreach ar BCD.
Léigear Dhroichead Átha, 1641.  
Sa bhliain 1641, tharla léigear mór laistigh de Dhroichead Átha le linn 21 Samhain 1641 – Márta 1642. Rinne na hÉireannaigh dúchasacha, ó Chúige Uladh go príomha, iarracht an baile a ghabháil. Tharla an léigear le linn Éirí Amach na nÉireannach 1641. Bhí an baile i seilbh Shasanach (Ríogaí) ag an am. Theip ar Fhéilim Ó Néill agus na héiritheacha an baile a ghabháil.
Coolio. Ba rapálaí, léiritheoir ceoil, agus aisteoir Meiriceánach é Artis Leon Ivey Jr. (1 Lúnasa 1963 – 28 Meán Fómhair 2022), nó Coolio mar ab fhearr aithne air. Bhain Coolio clú is cáil amach i lár na 1990idí lena chuid albam "It Takes a Thief" (1994), "Gangsta's Paradise" (1995), agus "My Soul" (1997). B'fhearr aithne air as a amhrán “Gangsta's Paradise” a bhuaigh Gradam Grammy sa bhliain 1995, chomh maith le “Fantastic Voyage” (1994), “1, 2, 3, 4 (Sumpin’ New)” (1996), agus “CU When U Get There” (1997).
Sheinn sé an téamamhrán “Aw, Here It Goes!” don tsraith theilifíse Kenan &amp; Kel ar Nickelodeon i 1996. Ó 1996 ar aghaidh, d'eisigh Coolio a chuid albam go neamhspleách. Chruthaigh sé sraith ghréasáin dar teideal "Cookin' with Coolio" agus d'fhoilsigh sé leabhar cócaireachta freisin. Tháinig clú agus cáil air i dtús báire mar bhall den ghrúpa rapcheoil gangsta WC and the Maad Circle in éineacht le WC agus a dheartháir, Crazy Toones.
Donncha Ó hÉallaithe. Is acadóir agus gníomhaí ar son na Gaeilge agus mhuintir na Gaeltachta é Donncha Ó hÉallaithe.
Tógadh Ó hÉallaithe i gCluain Meala i gContae Thiobraid Árann. Bhain sé céim san innealtóireacht amach sa Choláiste Ollscoile, Baile Átha Cliath, áit ar chuir sé aithne ar chainteoirí dúchais as Conamara. Ansin bhí sé ina léachtóir le matamaitic in Institiúid Teicneolaíochta na Gaillimhe-Maigh Eo. D’fhoghlaim sé an Ghaeilge ar scoil agus i measc cainteoirí dúchais i nGaeltacht Chonamara.
Tá aithne mhaith ar Ó hÉallaithe mar ghníomhaí Gaeltachta agus mar thráchtaire, cé go n-oibríonn sé i gcónaí mar dhuine aonair seachas faoi scáth eagraíochta. Cuireadh an Ghaeilge ar a shúile mar theanga bheo den chéad uair nuair a thug sé féin agus daoine eile ina rang scoile cuairt ar Chorca Dhuibhne i gCiarraí. I bhfad ina dhiaidh sin, i 1969, ghlac sé páirt sa troid ar son cearta teanga i gConamara.
Is seoltóir díograiseach é, agus sa bhliain 1986, thaistil sé féin agus roinnt compánach ar húicéir go dtí Oileáin Fharó. Nuair a bhí sé ann, chonaic sé an stáisiún teilifíse áitiúil "Sjónvarp Felagíð í Havn" (“Cumann Teilifíse Tórshavn”). Ar fhilleadh dó, chuir sé an méid sin in iúl don scannánóir Bob Quinn, agus chuir Quinn agus daoine eile tarchuradóir den sórt céanna suas sa Ghaeltacht sa bhliain 1987. Cruthaíodh Teilifís na Gaeilge (TG4 anois) sa bhliain 1996 mar thoradh air seo.
Chabhraigh Ó hÉallaithe le poiblíocht a thabhairt don taighde sa "Staidéar Cuimsitheach Teangeolaíoch ar Úsáid na Gaeilge sa Ghaeltacht" (2007), cáipéis a léirigh titim thobann in úsáid na Gaeilge sa Ghaeltacht.
Naíonra. Scoil ar leith do naíonáin is ea naíonra, nó creche, réamhscoil, naíolann, naíscoil nó scoil naíonán (preschool srl i mBéarla).
Malachy Carroll. Ba scríbhneoir Éireannach é Malachy G. Carroll (1918–2012). Rugadh agus tógadh i nDún Dealgan é. Fuair sé a chuid oideachais ó na Bráithre Críostaí. B’abhar múinteora i mBaile Átha Cliath é agus bhain sé B.A. agus Ph.L. amach san Ollscoil Náisiúnta. Bhí sé pósta agus ag múineadh litearthacht in acadamh i Londain ina dhiaidh sin. Fuair sé bás sa bhliain 2012. 
Is cosúil go raibh suim ar leith ag Carroll in ábhair chráifeacha mar scríobh sé roinnt leabhar sa seanrá seo, ina measc siúd, beathaisnéisí ar St. Thomas Aquinas (1949), Padre Pio (1955) agus St. Emilie de Vialar (1956) mar aon le leabhair ar scéalta Matt Talbot (1948), Blessed Julie Billiart (1950), Fr. Etienne Pernet (1952), agus ábhair eile tríd na seascaidí agus na seachtóidí, ina measc siúd "The treatment of scruples", 1964 (féach 'An Coimhthíoch': alt le Seán Mac Cionnaith).
Lá Idirnáisiúnta an Aistriúcháin. Ceiliúrtar Lá Idirnáisiúnta an Aistriúcháin ar an 30 Meán Fómhair, Lá Féile Iaróm (tugtar Diarmaid air uaireanta as Gaeilge), an naomh a d’aistrigh an Bíobla go Laidin agus atá ina éarlamh ar aistritheoirí.
D'ainmnigh Comhthionól Ginearálta na Náisiún Aontaithe den 24 Bealtaine 2017 (Rún A/RES/71/288) an 30 Meán Fómhair an Lá. 
Is fiú ceiliúradh a dhéanamh ar an lá seo ar cheird ársa an aistriúcháin agus an méid a chuireann sí le cumarsáid, leis an litríocht agus le mionteangacha dúchasacha ar fud an domhain.
Ró-iascaireacht. Is éard is ró-iascaireacht ann ná speiceas éisc (.i . iascaireacht) a bhaint as dobharlach ag ráta níos airde ná an ráta gur féidir leis an speiceas a dhaonra a athlíonadh go nádúrtha (.i. róshaothrú ar stoc éisc an iascaigh atá ann faoi láthair), rud a fhágann go bhfuil an speiceas ag éirí níos tearcdhaonrtha sa limistéar sin. Is féidir le ró-iascaireacht tarlú i ndobharlaigh de mhéideanna ar bith, amhail linnte, bogaigh, aibhneacha, lochanna nó aigéin, agus d'fhéadfadh ídiú acmhainní, rátaí fáis bitheolaíocha laghdaithe agus leibhéil ísle bithmhaise a bheith mar thoradh air. Is féidir le ró - iascaireacht bhuan a bheith ina cúis le déspeansáid chriticiúil, nuair nach bhfuil an daonra éisc in ann é féin a chothú a thuilleadh. Tá cineálacha áirithe ró-iascaireachta, cosúil le ró-iascaireacht na siorcanna, tar éis cur isteach ar éiceachórais mhuirí iomlána. I measc na gcineálacha ró-iascaireachta tá: ró-iascaireacht ar éisc óga, ró-iascaireacht ar éisc mhóra, ró-iascaireacht éiceachórais.
Braitheann cumas an iascaigh teacht aniar ón ró-iascach ar cibé an bhfuil a acmhainn beathaithe iomlán agus éagsúlacht na ndálaí éiceolaíocha oiriúnach don téarnamh sin. D’fhéadfadh athrú éiceachórais a bheith mar thoradh ar athruithe móra ar chomhdhéanamh speiceas, nuair a bhíonn comhdhéanamh speiceas éagsúil ó na cinn a bhí ann roimh ídiú an stoic éisc bhunaidh. Mar shampla, nuair a bhíonn an ró-iascach déanta ar bhric, d’fhéadfadh carbáin leas a bhaint as an athrú ar chothromaíochtaí iomaíocha agus seilbh a ghlacadh ar bhealach a fhágann nach féidir leis na mbric daonra pórúcháin a athbhunú.
Adalbert Probst. Bhí Adalbert Probst ( 1900 - 1934 ) ina Cheannaire na n-Óg Caitliceach, sa Ghearmáin le linn na tréimhse Naitsíoch. Maraíodh é le linn Oíche na Sceana Fada 1934 (Gearmáinis: "Nacht der langen Messer"). Bhí Probst ina stiúrthóir náisiúnta ar an "Deutsche Jugendkraft Sportverband" nó an "DJK" (Gaeilge:Cumann Spóirt na nÓg Caitliceach) . Chuir an Eaglais Chaitliceach sa Ghearmáin in aghaidh iarrachtaí an Rialtais Naitsíoch nua a eagraíochtaí óige a dhúnadh. Bhí Probst, in éineacht le Erich Klausener ceannaire "Die Katholische Aktion" (Gaeilge: An Ggníomhaíocht Chaitliceach) agus Fritz Gerlich (eagarthóir an tseachtanáin, "Der Gerade Weg" ) i measc na bhfigiúirí ardphróifíle den fhreasúra Caitliceach a bhí dírithe ar fheallmharú in Oíche na Sceana Fada i samhradh na bliana 1934, iarracht luath ó Hitler a cheannasacht ar pholaitíocht na Gearmáine a dhearbhú trí fhoréigean. Fuadaíodh Probst agus fuarthas marbh ina dhiaidh sin, a líomhnaítear a bhí "shot while trying to escape".
Piocadh na sróine. Is éard atá i gceist le piocadh na sróine ná múcas a bhaint ón tsrón le méar (rinitileicsis) agus, uaireanta, an múcas a baineadh a ithe (múcafagacht). I gcultúir an Iarthair, meastar go ginearálta gur iompraíocht chlaonaíoch é seo; is minic a dhéanann tuismitheoirí agus péidiatraithe iarracht cosc a chur ar an iompar. Is ábhar magaidh agus grinn sna meáin í an mhúcafagacht.
Is iompar thar a bheith forleathan é piocadh na sróine: léiríonn roinnt suirbhéanna go bhfuil sé beagnach uilíoch, agus déantar é timpeall ceithre huaire sa lá ar an meán. Rinneadh staidéar ar phiocadh na sróine sa bhliain 1995, agus iarradh faisnéis ó 1,000 duine fásta a roghnaíodh go randamach ó Wisconsin, SAM. Fuarthas 254 freagra. Shainmhínigh an staidéar piocadh na sróine mar “méar (nó rud eile) a chur isteach sa tsrón le hintinn tál triomaithe a bhaint as”. Díobh siúd a d’fhreagair an suirbhé, dúirt 91% gur phioc siad a srón go rialta (cé nár chreid ach 75% díobh go ndearna gach duine é), agus mhaígh beirt fhreagróirí gur chaith siad idir 15 agus 30 nóiméad agus idir uair agus dhá uair an chloig sa lá ag piocadh a sróine.
Táirgeann an tseicin mhúcasach i gcuas na sróine múcas fliuch a bhaineann deannach agus pataiginí ón aer a théann tríd an gcuas. Den chuid is mó, aistríonn na fabhráin sa chuas an múcas i dtreo na scornaí, áit ar féidir é a shlogadh. Mar sin féin, ní fhanann an múcas go léir sách sreabhach lenar féidir leis na fabhráin é a aistriú. Dá ghaire an múcas do pholl na sróine, is amhlaidh is mó an taise a chailleann sé don aer lasmuigh, agus is mó an seans go dtriomóidh sé agus go rachaidh sé i bhfostú sa tsrón. Nuair a bhíonn sé triomaithe, is gnách go mbíonn an múcas ina chúis le greannú a chuireann fonn ar dhaoine é a bhaint. Bíonn fonn ar dhaoine an múcas a bhaint freisin mar gheall ar análú laghdaithe tríd an tsrón, agus uaireanta mar gheall ar imní go bhféadfadh daoine eile é a fheiceáil i bpoll na sróine.
I gcultúir áirithe, meastar gur gníomh príobháideach é piocadh na sróine, cosúil le dífhaecú (cacadh), mún, bromadh, brúchtaíl, agus lámhchartadh. Cé go gcreidtear go bhfuil an mhúcafagacht fiú níos measa, léirítear é mar ábhar grinn sna meáin.
Seilbh na Rúise ar cheithre réigiún san Úcráin, 2022. I Meán Fómhair 2022, tharla seilbh na Rúise ar cheithre réigiún san Úcráin. Fograíodh Ionghabháil na réigiún Donetsk, Luhansk, Kherson agus Zaporizhzhia, réigiúin a bhí faoi smacht na Rúise cheana féin. Is ionann na réigiúin seo agus 15% de chríocha na hÚcráine; bhí os cionn 103,000 ciliméadar cearnach gafa ag an Rúis in oirthear agus deisceart na hÚcráine.
Cúlra.
Bhí fonn ar Uachtarán na Rúise, Vladimir Putin, teorainn na Rúise a bhogadh ionas go mbeidh sé in ann a rá gur cogadh cosanta atá ar siúl aige. Is ar an gcaoi chéanna seo a ghabh an Rúis leithinis na Crimé in 2014, tar éis dóibh 'reifreann' a thionól, ceann a cáineadh toisc gan é a bheith iontaofa; ‘cur i gcéill’ a bhí ann.
Bhí bagairt déanta ag Vladimir Putin, go n-úsáidfidh sé airm núicléacha chun na ceithre réigiún a chosaint, más gá, nuair a bheas ionghabháil déanta orthu.
Imeachtaí.
Reachtáladh 'reifrinn' idir 23-27 Meán Fómhair i gceithre réigiún (Donetsk, Luhansk, Kherson agus Zaporizhzhia) ina raibh smácht ag arm na Rúise (cé nach raibh smacht iomlán ag an Rúis ar na críocha sin go léir). Cuireadh ceist ar na pobail iontu ar mhaith leo a bheith mar chuid den Rúis. Cuireadh iallach ar na pobail iontu vótáil ar son an Úcráin a fhágáil,
Mhol rialtas na hÚcráine dá shaoránaigh gan páirt a ghlacadh sa phróiseas, ós rud é nach reifrinn shaora a bhí iontu. 
Tháinig na 'torthaí' amach láithreach ar 27 Meán Fómhair; tugadh 'an-tacaíocht' don Ionghabháil na Rúise, níos mó ná 87% sa réigiún Kherson agus sna 90idí sna réigiún eile.
Ar 30 Meán Fómhair, tionóladh searmanas an tsínithe i bPálás Mór na Creimile, síniú a rinne beag beann den dlí idirnáisiúnta a bheith a shárú. Dúirt Uachtarán na Rúise, Vladimir Putin, go raibh "rogha shoiléir" déanta ag na pobail sna réigiúin sin nuair a léirigh siad gurbh fhearr leo a bheith faoi smacht Mhoscó. Tugadh faoin bpróiseas foirmeálta chun na réigiúin a thabhairt isteach i gCónaidhm na Rúiseach.
Cáineadh na 'reifrinn' go hidirnáisiúnta. Níor ghlac tír ar bith eile le torthaí na reifreann ná iarrachtaí Putin críocha na Rúise a leathadh.
Samhain 2022ː bua na hÚcráine.
Ba í Kherson an t-aon phríomhchathair réigiúnach a tháinig faoi smacht na Rúiseach ó rinne siad ionradh ar an Úcráin i dtús an earraigh.